Document ID: 32013R0812

REGULAMENTUL DELEGAT (UE) NR. 812/2013 AL COMISIEI
din 18 februarie 2013
de completare a Directivei 2010/30/UE a Parlamentului European și a Consiliului în ceea ce privește etichetarea energetică a instalațiilor pentru încălzirea apei, a rezervoarelor pentru apă caldă și a pachetelor de instalație pentru încălzirea apei și dispozitiv solar
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2010/30/UE a Parlamentului European și a Consiliului din 19 mai 2010 privind indicarea, prin etichetare și informații standard despre produs, a consumului de energie și de alte resurse al produselor cu impact energetic (1), în special articolul 10,
întrucât:
(1)
Directiva 2010/30/UE prevede adoptarea de către Comisie a unor acte delegate privind etichetarea produselor cu impact energetic care prezintă un potențial semnificativ de economisire a energiei, dar și o mare disparitate în ceea ce privește nivelurile de performanță în condiții de funcționalități echivalente.
(2)
Energia consumată de instalațiile pentru încălzirea apei și de rezervoarele de apă caldă reprezintă un procent semnificativ din cererea totală de energie din Uniune, iar instalațiile pentru încălzirea apei și rezervoarele de apă caldă cu funcționalități echivalente prezintă o mare disparitate în ceea ce privește randamentul energetic aferent încălzirii apei și pierderea de căldură. Există foarte multe posibilități de reducere a consumului de energie al acestora, printre care combinarea instalațiilor pentru încălzirea apei cu dispozitive solare corespunzătoare. Prin urmare, instalațiile pentru încălzirea apei, rezervoarele de apă caldă și pachetele de instalații pentru încălzirea apei și dispozitive solare trebuie să facă obiectul unor cerințe în materie de etichetare energetică.
(3)
Instalațiile pentru încălzirea apei care sunt proiectate pentru a utiliza cu precădere combustibili lichizi sau gazoși (peste 50 %) produși din biomasă au caracteristici tehnice specifice care necesită analize tehnice, economice și de mediu suplimentare. În funcție de rezultatul acestor analize, cerințele în materie de etichetare energetică aplicabile respectivelor instalații pentru încălzirea apei trebuie stabilite mai târziu, dacă este cazul.
(4)
Trebuie prevăzute dispoziții armonizate privind etichetarea și informațiile standard despre produse referitoare la randamentul energetic al instalațiilor pentru încălzirea apei și al rezervoarelor de apă caldă, pentru ca producătorii să fie stimulați să îmbunătățească randamentul energetic al acestor produse, iar utilizatorii finali să fie încurajați să cumpere produse cu un randament energetic bun pentru a contribui la funcționarea pieței interne.
(5)
În ceea ce privește economiile importante de energie și de costuri pentru fiecare tip de instalație pentru încălzirea apei și pentru rezervoarele de apă caldă, prezentul regulament trebuie să introducă o nouă scară unică de etichetare de la A la G pentru instalațiile pentru încălzirea apei convenționale, instalațiile solare pentru încălzirea apei și instalațiile cu pompă de căldură pentru încălzirea apei, precum și pentru rezervoarele de apă caldă. La clasificare trebuie adăugată, după doi ani, o clasă dinamică A+ pentru a se accelera pătrunderea pe piață a instalațiilor pentru încălzirea apei și a rezervoarelor de apă caldă cu randamentul cel mai bun.
(6)
Prezentul regulament trebuie să garanteze că consumatorii primesc mai multe informații comparative exacte despre performanța instalațiilor solare pentru încălzirea apei și a instalațiilor cu pompă de căldură pentru încălzirea apei în cele trei zone climatice ale Europei.
(7)
Nivelul de putere acustică al unei instalații pentru încălzirea apei ar putea fi un criteriu important pentru utilizatorii finali. Informațiile cu privire la nivelul de putere acustică trebuie incluse pe etichetele instalațiilor pentru încălzirea apei.
(8)
Se preconizează că, spre deosebire de scenariul statu-quo, efectul combinat al prezentului regulament și al Regulamentului (UE) nr. 814/2013 al Comisiei din 2 august 2013 de punere în aplicare a Directivei 2009/125/CE a Parlamentului European și a Consiliului în ceea ce privește cerințele în materie de proiectare ecologică pentru instalațiile pentru încălzirea apei și rezervoarele de apă caldă (2) va duce, până în 2020, la realizarea unor economii anuale de energie estimate la aproximativ 450 PJ (11 Mtep), ceea ce corespunde unei cantități de emisii de aproximativ 26 de milioane de tone de CO2.
(9)
Informațiile indicate pe etichete trebuie obținute prin proceduri de măsurare și de calculare fiabile, exacte și reproductibile, care iau în considerare metodele de măsurare și de calcul de ultimă generație general recunoscute, inclusiv, după caz, standardele armonizate adoptate de către organismele europene de standardizare, la cererea Comisiei, în conformitate cu procedurile prevăzute în Directiva 98/34/CE a Parlamentului European și a Consiliului din 22 iunie 1998 referitoare la procedura de furnizare de informații în domeniul standardelor, reglementărilor tehnice și al normelor privind serviciile societății informaționale (3), în scopul stabilirii de cerințe în materie de proiectare ecologică.
(10)
Prezentul regulament trebuie să specifice un design și un conținut uniforme pentru etichetele instalațiilor pentru încălzirea apei și ale rezervoarelor de apă caldă.
(11)
În plus, prezentul regulament trebuie să specifice cerințe privind fișa produsului și documentația tehnică pentru instalațiile pentru încălzirea apei și rezervoarele de apă caldă.
(12)
De asemenea, prezentul regulament trebuie să specifice cerințe privind informațiile care trebuie furnizate în cazul oricărei forme de vânzare la distanță a instalațiilor pentru încălzirea apei și a rezervoarelor de apă caldă și în orice reclame și materiale tehnice promoționale referitoare la aceste produse.
(13)
Pe lângă etichetele și fișele pentru instalații pentru încălzirea apei și rezervoare de apă caldă prevăzute în prezentul regulament, o etichetă și o fișă pentru pachetele de produse, bazate pe fișele produselor primite de la furnizori, trebuie să asigure accesul facil al utilizatorului final la informațiile privind performanța energetică a pachetelor de instalații pentru încălzirea apei și dispozitive solare. Aceste pachete de produse pot atinge clasa cea mai mare de randament, A+++.
(14)
Este oportun să se prevadă revizuirea dispozițiilor prezentului regulament ținând seama de progresele tehnologice,
ADOPTĂ PREZENTUL REGULAMENT:
Articolul 1
Obiect și domeniu de aplicare
(1) Prezentul regulament stabilește cerințe privind etichetarea energetică a instalațiilor pentru încălzirea apei cu o putere termică nominală ≤ 70 kW, a rezervoarelor de apă caldă cu o capacitate ≤ 500 de litri și a pachetelor de instalații pentru încălzirea apei cu o putere termică nominală ≤ 70 kW și dispozitive solare, precum și cerințe privind furnizarea de informații suplimentare despre aceste produse.
(2) Prezentul regulament nu se aplică:
(a)
instalațiilor pentru încălzirea apei proiectate în mod special pentru a utiliza combustibili lichizi sau gazoși obținuți cu precădere din biomasă;
(b)
instalațiilor pentru încălzirea apei care utilizează combustibili solizi;
(c)
instalațiilor pentru încălzirea apei care intră sub incidența Directivei 2010/75/UE a Parlamentului European și a Consiliului (4);
(d)
încălzitoarelor combinate, astfel cum sunt definite la articolul 2 din Regulamentul delegat (UE) nr. 811/2013 al Comisiei (5);
(e)
instalațiilor pentru încălzirea apei care nu îndeplinesc cel puțin profilul de sarcină cu cea mai mică energie de referință, astfel cum se specifică în tabelul 3 din anexa VII;
(f)
instalațiilor pentru încălzirea apei proiectate pentru a încălzi exclusiv băuturi și/sau alimente.
Articolul 2
Definiții
Pe lângă definițiile prevăzute la articolul 2 din Directiva 2010/30/UE, în scopul prezentului regulament se aplică următoarele definiții:
1.
„instalație pentru încălzirea apei” înseamnă un dispozitiv care:
(a)
este conectat la o sursă externă de apă potabilă sau menajeră;
(b)
generează și transferă căldură pentru a furniza apă caldă potabilă sau menajeră la anumite niveluri de temperatură, în anumite cantități și la anumite debite, în anumite intervale de timp; și
(c)
este echipat cu unul sau mai multe generatoare de căldură;
2.
„generator de căldură” înseamnă componenta unei instalații pentru încălzirea apei care generează căldură printr-unul sau mai multe dintre procesele următoare:
(a)
arderea combustibililor fosili și/sau a celor obținuți din biomasă;
(b)
utilizarea efectului Joule în elemente de încălzire cu rezistență electrică;
(c)
captarea căldurii ambiante provenind de la o sursă de aer, de apă sau din sol și/sau a căldurii reziduale;
3.
„putere termică nominală” înseamnă puterea termică declarată, exprimată în kW, a instalației pentru încălzirea apei în momentul încălzirii apei în condiții nominale de funcționare;
4.
„capacitatea rezervorului” (V) înseamnă capacitatea nominală a unei rezervoare de apă caldă, exprimată în litri;
5.
„condiții nominale de funcționare” înseamnă condițiile de funcționare a instalațiilor pentru încălzirea apei utilizate în scopul determinării puterii termice nominale, a randamentului energetic aferent încălzirii apei și a nivelului de putere acustică, precum și condițiile de funcționare a rezervoarelor de apă caldă utilizate în scopul determinării puterii termice pierdute;
6.
„biomasă” înseamnă fracțiunea biodegradabilă a produselor, deșeurilor și reziduurilor de origine biologică din agricultură (inclusiv substanțe vegetale și animale), silvicultură și industriile conexe, inclusiv pescuitul și acvacultura, precum și fracțiunea biodegradabilă a deșeurilor industriale și municipale;
7.
„combustibil din biomasă” înseamnă un combustibil gazos sau lichid produs din biomasă;
8.
„combustibil fosil” înseamnă un combustibil gazos sau lichid de origine fosilă;
9.
„rezervor de apă caldă” înseamnă un recipient pentru acumularea apei calde în scopul încălzirii apei sau a incintelor, inclusiv eventualii aditivi, care nu este echipat cu niciun generator de căldură, poate doar cu excepția unuia sau mai multor termoplonjoare de rezervă;
10.
„termoplonjor de rezervă” înseamnă un încălzitor cu rezistență electrică ce utilizează efectul Joule, care face parte dintr-un rezervor de apă caldă și generează căldură numai atunci când sursa externă de căldură este întreruptă (inclusiv în perioadele de întreținere) sau nu funcționează, sau care face parte dintr-o instalație solară cu acumulare pentru încălzirea apei și furnizează căldură atunci când sursa de căldură solară nu este suficientă pentru a satisface nivelurile necesare de confort;
11.
„dispozitiv solar” înseamnă un sistem exclusiv solar, un colector solar, o instalație solară cu acumulare pentru încălzirea apei sau o pompă în circuitul colectorului, introduse pe piață separat;
12.
„sistem exclusiv solar” înseamnă un dispozitiv care este echipat cu unul sau mai multe colectoare solare și instalații solare cu acumulare pentru încălzirea apei și, eventual, cu pompe în circuitul colectorului și alte componente; un sistem exclusiv solar este introdus pe piață ca o singură unitate și nu este echipat cu niciun generator de căldură, poate doar cu excepția unuia sau mai multor termoplonjoare de rezervă;
13.
„pachet de instalații pentru încălzirea apei și dispozitive solare” înseamnă un pachet oferit utilizatorului final, format dintr-una sau mai multe instalații pentru încălzirea apei și dintr-unul sau mai multe dispozitive solare;
14.
„randamentul energetic aferent încălzirii apei” (ηwh ) înseamnă raportul, exprimat în %, dintre energia utilă produsă de o instalație pentru încălzirea apei sau de un pachet de instalații pentru încălzirea apei și dispozitive solare și energia necesară pentru generarea acesteia;
15.
„nivel de putere acustică” (LWA ) înseamnă nivelul de putere acustică, ponderat cu A, în interior și/sau în exterior, exprimat în dB;
16.
„pierderea de căldură” (S) înseamnă puterea calorifică pierdută de o rezervor de apă caldă la anumite temperaturi ale apei și ambientului, exprimată în W;
17.
„instalație cu pompă de căldură pentru încălzirea apei” înseamnă o instalație pentru încălzirea apei care utilizează căldura ambiantă provenind de la o sursă de aer, de apă sau din sol și/sau căldura reziduală pentru a genera căldură.
În scopul anexelor II-IX, sunt prevăzute definiții suplimentare în anexa I.
Articolul 3
Responsabilitățile furnizorilor și calendar
(1) De la 26 septembrie 2015, furnizorii care introduc pe piață și/sau pun în funcțiune instalații pentru încălzirea apei, inclusiv cele integrate în pachete de instalații pentru încălzirea apei și dispozitive solare, se asigură că:
(a)
pentru fiecare instalație pentru încălzirea apei care se conformează claselor de randament energetic aferent încălzirii apei prevăzute la punctul 1 din anexa II, este furnizată o etichetă tipărită care respectă formatul și conținutul informațiilor prevăzute la punctul 1.1 din anexa III astfel: în cazul instalațiilor cu pompă de căldură pentru încălzirea apei, eticheta tipărită este furnizată cel puțin în ambalajul generatorului de căldură; în cazul instalațiilor pentru încălzirea apei destinate utilizării în cadrul pachetelor de instalații pentru încălzirea apei și dispozitive solare, se furnizează, pentru fiecare instalație pentru încălzirea apei, o etichetă care să respecte formatul și conținutul informațiilor prevăzute la punctul 3 din anexa III;
(b)
o fișă a produsului, în conformitate cu punctul 1 din anexa IV, este furnizată pentru fiecare instalație pentru încălzirea apei, astfel: în cazul instalațiilor cu pompă de căldură pentru încălzirea apei, fișa produsului este furnizată cel puțin pentru generatorul de căldură; în cazul instalațiilor pentru încălzirea apei destinate utilizării în cadrul pachetelor de instalații pentru încălzirea apei și dispozitive solare, se furnizează o a doua fișă, în conformitate cu punctul 4 din anexa IV;
(c)
documentația tehnică, astfel cum este stabilită la punctul 1 din anexa V, este transmisă, la cerere, autorităților din statele membre și Comisiei;
(d)
toate reclamele legate de un anumit model de instalație pentru încălzirea apei care conțin informații legate de energie sau de preț includ o mențiune privind clasa de randament energetic aferent încălzirii apei în condiții climatice medii pentru modelul respectiv;
(e)
toate materialele tehnice promoționale referitoare la un anumit model de instalație pentru încălzirea apei, care descriu parametrii tehnici specifici acestuia, includ o mențiune privind clasa de randament energetic aferentă încălzirii apei în condiții climatice medii pentru modelul respectiv.
De la 26 septembrie 2017, pentru fiecare instalație pentru încălzirea apei care se conformează claselor de randament energetic aferent încălzirii apei stabilite la punctul 1 din anexa II este furnizată o etichetă tipărită care respectă formatul și conținutul informațiilor prevăzute la punctul 1.2 din anexa III, astfel: în cazul instalațiilor cu pompă de căldură pentru încălzirea apei, eticheta tipărită este furnizată cel puțin în ambalajul generatorului de căldură.
(2) De la 26 septembrie 2015, furnizorii care introduc pe piață și/sau pun în funcțiune rezervoare de apă caldă se asigură că:
(a)
pentru fiecare rezervor de apă care se conformează claselor de randament energetic aferent încălzirii apei stabilite la punctul 2 din anexa II este furnizată o etichetă tipărită care respectă formatul și conținutul informațiilor prevăzute la punctul 2.1 din anexa III;
(b)
este furnizată o fișă a produsului, astfel cum este stabilită la punctul 2 din anexa IV;
(c)
documentația tehnică, astfel cum este stabilită la punctul 2 din anexa V, este transmisă, la cerere, autorităților din statele membre și Comisiei;
(d)
toate reclamele referitoare la un anumit model de rezervor de apă caldă, care conțin informații legate de energie sau de preț, includ o mențiune privind clasa de randament energetic pentru modelul respectiv;
(e)
toate materialele promoționale tehnice referitoare la un anumit model de rezervor de apă caldă care descriu parametrii tehnici specifici acestuia includ o mențiune privind clasa de randament energetic a modelului respectiv.
De la 26 septembrie 2017, pentru fiecare rezervor de apă caldă care se conformează claselor de randament energetic stabilite la punctul 2 din anexa II, este furnizată o etichetă tipărită care respectă formatul și conținutul informațiilor prevăzute la punctul 2.2 din anexa III.
(3) De la 26 septembrie 2015, furnizorii care introduc pe piață și/sau pun în funcțiune dispozitive solare se asigură că:
(a)
este furnizată o fișă a produsului, astfel cum este stabilită la punctul 3 din anexa IV;
(b)
documentația tehnică prevăzută la punctul 3 din anexa V este transmisă, la cerere, autorităților din statele membre și Comisiei.
(4) Începând cu 26 septembrie 2015, furnizorii care introduc pe piață și/sau care pun în funcțiune pachete de instalații pentru încălzirea apei și dispozitive solare se asigură că:
(a)
o etichetă tipărită care respectă formatul și conținutul informațiilor stabilite la punctul 3 din anexa III este furnizată pentru fiecare pachet de instalație pentru încălzirea apei și dispozitiv solar care respectă clasele de randament energetic aferent încălzirii apei stabilite la punctul 1 din anexa II;
(b)
o fișă a produsului, astfel cum este stabilită la punctul 4 din anexa IV, este furnizată pentru fiecare pachet de instalație pentru încălzirea apei și dispozitiv solar;
(c)
documentația tehnică, astfel cum este stabilită la punctul 4 din anexa V, este transmisă la cerere autorităților statelor membre și Comisiei;
(d)
toate reclamele referitoare la un anumit pachet de instalație pentru încălzirea apei și dispozitiv solar, care conțin informații legate de energie sau de preț, includ o mențiune privind clasa de randament energetic aferent încălzirii apei în condiții climatice medii a modelului respectiv;
(e)
toate materialele promoționale tehnice referitoare la un anumit pachet de instalație pentru încălzirea apei și dispozitiv solar și care descriu parametrii tehnici specifici acestuia includ o mențiune privind clasa de randament energetic aferent încălzirii apei în condiții climatice medii a modelului respectiv.
Articolul 4
Responsabilitățile comercianților
(1) Comercianții de instalații pentru încălzirea apei se asigură că:
(a)
la punctul de vânzare, fiecare instalație pentru încălzirea apei poartă eticheta pusă la dispoziție de furnizori în conformitate cu articolul 3 alineatul (1), astfel cum este stabilită la punctul 1 din anexa III, pe partea exterioară frontală a aparatului, astfel încât să fie clar vizibilă;
(b)
instalațiile pentru încălzirea apei oferite spre vânzare, închiriere sau cumpărare cu plata în rate, în condițiile în care utilizatorul final nu poate vedea expusă instalația pentru încălzirea apei, se comercializează împreună cu informațiile puse la dispoziție de furnizori în conformitate cu punctul 1 din anexa VI;
(c)
toate reclamele referitoare la un anumit model de instalație pentru încălzirea apei care conțin informații legate de energie sau de preț includ o mențiune privind clasa de randament energetic aferent încălzirii apei în condiții climatice medii pentru modelul respectiv;
(d)
toate materialele tehnice promoționale referitoare la un anumit model de instalație pentru încălzirea apei care descriu parametrii tehnici specifici acestuia includ o mențiune privind clasa de randament energetic aferent încălzirii apei în condiții climatice medii pentru modelul respectiv.
(2) Comercianții de rezervoare de apă caldă se asigură că:
(a)
la punctul de vânzare, fiecare rezervor de apă caldă poartă eticheta pusă la dispoziție de furnizori în conformitate cu articolul 3 alineatul (2), astfel cum este prevăzută la punctul 2 din anexa III, pe partea exterioară frontală a aparatului, astfel încât să fie clar vizibilă;
(b)
rezervoarele de apă caldă oferite spre vânzare, închiriere sau cumpărate cu plata în rate, în condițiile în care utilizatorul final nu poate vedea expus rezervorul de apă caldă, se comercializează împreună cu informațiile puse la dispoziție de furnizori în conformitate cu punctul 2 din anexa VI;
(c)
toate reclamele referitoare la un anumit model de rezervor de apă caldă care conțin informații legate de energie sau de preț includ o mențiune privind clasa de randament energetic pentru modelul respectiv;
(d)
toate materialele promoționale tehnice referitoare la un anumit model de rezervor de apă caldă care descriu parametrii tehnici specifici acestuia includ o mențiune privind clasa de randament energetic a modelului respectiv.
(3) Comercianții de pachete de instalații pentru încălzirea apei și dispozitive solare se asigură, pe baza etichetelor și a fișelor puse la dispoziție de furnizori în conformitate cu articolul 3 alineatele (1), (3) și (4), că:
(a)
orice ofertă privind un anumit pachet include randamentul energetic aferent încălzirii apei și clasa de randament energetic aferent încălzirii apei pentru pachetul respectiv în condiții climatice medii, mai reci sau mai calde, după caz, prin aplicarea pe pachetul de produse a etichetei prevăzute la punctul 3 din anexa III și prin furnizarea fișei prevăzute la punctul 4 din anexa IV, completate corespunzător, în conformitate cu caracteristicile pachetului respectiv;
(b)
pachetele de instalații pentru încălzirea apei și dispozitive solare oferite spre vânzare, închiriere sau cumpărare cu plata în rate, în condițiile în care utilizatorul final nu poate vedea expus pachetul de instalație pentru încălzirea apei și dispozitiv solar, se comercializează împreună cu informațiile puse la dispoziție în conformitate cu punctul 3 din anexa VI;
(c)
toate reclamele referitoare la un anumit pachet de instalație pentru încălzirea apei și dispozitiv solar care conțin informații legate de energie sau de preț includ o mențiune privind clasa de randament energetic aferent încălzirii apei în condiții climatice medii pentru modelul respectiv;
(d)
toate materialele tehnice promoționale referitoare la un anumit pachet de instalație pentru încălzirea apei și dispozitiv solar care descriu parametrii tehnici specifici acestuia includ o mențiune privind clasa de randament energetic aferent încălzirii apei în condiții climatice medii pentru modelul respectiv.
Articolul 5
Metode de măsurare și de calcul
Informațiile care trebuie furnizate în temeiul articolelor 3 și 4 se obțin prin metode de măsurare și de calcul fiabile, exacte și reproductibile, care iau în considerare metodele de măsurare și de calcul de ultimă generație recunoscute, după cum se prevede în anexele VII și VIII.
Articolul 6
Procedura de verificare în scopul supravegherii pieței
Statele membre aplică procedura prevăzută în anexa IX atunci când evaluează conformitatea clasei de randament energetic aferent încălzirii apei, a randamentului energetic aferent încălzirii apei, a consumului anual de energie și a nivelului de putere acustică declarate ale instalațiilor pentru încălzirea apei, precum și clasa de randament energetic și pierderea de căldură declarate ale rezervoarelor de apă caldă.
Articolul 7
Revizuire
Comisia revizuiește prezentul regulament în lumina progreselor tehnologice, în termen de maximum cinci ani de la intrarea în vigoare a acestuia. Concret, revizuirea evaluează eventualele modificări relevante ale cotelor de piață ale diverselor tipuri de aparate, precum și adecvarea fișelor și a etichetelor pachetelor de produse, prevăzute la punctul 3 din anexa III și la punctul 4 din anexa IV.
Articolul 8
Intrare în vigoare și aplicare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 februarie 2013.

Labels: 7
3
14
1